b'\n_START_ARTICLE_\nFraternal Order of Police\n_START_PARAGRAPH_\nFraternal Order of Police (FOP) er en politiforening i USA, med angivelig 325\xc2\xa0000 medlemmer. Foreningen har 2\xc2\xa0100 lokale klubber, organisert i losjer. Foreningen arbeider for \xc3\xa5 bedre politiets arbeidsforhold og trygghet gjennom utdannelse, lovgivning, informasjon, samfunnsinvolvering og ansatterepresentasjon._NEWLINE_FOP har karakteristikk av en fagforening, selv om organisasjonen ikke beskriver seg selv som det. Den driver lobbyvirksomhet mot Kongressen og f\xc3\xb8derale myndigheter p\xc3\xa5 vegne av polititjenestemenn, og tilbyr fagorganisering og juridisk bistand til politiansatte. I tillegg st\xc3\xb8tter den veldedige tiltak rettet mot politiansatte og deres familier.'